title: Regulamentul de punere în aplicare (UE) 2020/30 al Comisiei din 14 ianuarie 2020 de modificare a Regulamentului de punere în aplicare (UE) nr. 404/2011 în ceea ce privește normele detaliate pentru schimbul electronic direct de informații adoptate în temeiul normelor politicii comune în domeniul pescuitului

text:
                  15.1.2020

                  RO

                  Jurnalul Oficial al Uniunii Europene

                  L 9/3

         REGULAMENTUL DE PUNERE ÎN APLICARE (UE) 2020/30 AL COMISIEI
         din 14 ianuarie 2020
         de modificare a Regulamentului de punere în aplicare (UE) nr. 404/2011 în ceea ce privește normele detaliate pentru schimbul electronic direct de informații adoptate în temeiul normelor politicii comune în domeniul pescuitului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolele 71, 76 și 111,
         întrucât:

                     (1)

                     Normele care reglementează schimbul de date în format electronic între statele membre și între statele membre și Comisie sau organismul desemnat de aceasta au fost stabilite în Regulamentul (CE) nr. 1224/2009 (denumit în continuare „regulamentul privind controlul”). Articolele 71, 76 și 83 din regulamentul respectiv vizează în mod specific schimbul de rapoarte de inspecție și de supraveghere.

                     (2)

                     Comisia a elaborat un nou format pentru transmiterea datelor din rapoartele de inspecție și de supraveghere care trebuie să fie utilizat pentru toate schimburile viitoare de date electronice menționate la articolele 71, 76 și 83 din regulamentul privind controlul.

                     (3)

                     Titlul IX capitolul Ia din Regulamentul de punere în aplicare (UE) nr. 404/2011 al Comisiei (2) stabilește normele care reglementează schimbul de date între statele membre și între statele membre și Comisie sau organismul desemnat de aceasta. Aceste norme trebuie să fie modificate pentru a se ține seama de noul format elaborat de Comisie pentru datele privind inspecția și supravegherea, cât și de noile tehnologii și de standardele internaționale.

                     (4)

                     Întrucât Regulamentul (CE) nr. 1006/2008 al Consiliului (3) a fost abrogat prin Regulamentul (UE) 2017/2403 al Parlamentului European și al Consiliului (4), trimiterile la acest regulament în titlul IX capitolul Ia din Regulamentul de punere în aplicare (UE) nr. 404/2011 trebuie să fie eliminate.

                     (5)

                     Prin urmare, Regulamentul de punere în aplicare (UE) nr. 404/2011 trebuie să fie modificat în consecință.

                     (6)

                     Măsurile prevăzute de prezentul regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:

            Articolul 1
            Modificări ale Regulamentului de punere în aplicare (UE) nr. 404/2011
            Regulamentul de punere în aplicare (UE) nr. 404/2011 se modifică după cum urmează:

                        (a)

                        Articolul 146a se înlocuiește cu următorul text:

                           „Articolul 146a
                           Prezentul capitol stabilește norme detaliate pentru schimbul de date astfel cum se menționează la articolele 111 și 116 din regulamentul privind controlul, schimbul de date din rapoartele de inspecție și de supraveghere astfel cum se menționează la articolele 71, 76 și 83 din regulamentul privind controlul, precum și pentru notificarea datelor privind capturile astfel cum se menționează la articolul 33 alineatele (2) și (4) din regulamentul privind controlul.”

                        (b)

                        La articolul 146i, alineatul (1) se înlocuiește cu următorul text:

                           „(1)   Statele membre de pavilion trebuie să utilizeze definiția schemei XML bazată pe standardul ONU/CEFACT P1000-12 ca format pentru transmiterea către Comisie a datelor agregate privind capturile menționate la articolul 33 alineatele (2) și (4) din regulamentul privind controlul.”

                        (c)

                        La articolul 146i, alineatul (3) se înlocuiește cu următorul text:

                           „(3)   Cantitățile din raportul de captură se bazează pe cantitățile debarcate. În cazul în care capturile nu sunt încă debarcate, se furnizează un raport de captură estimativ, cu indicația „reținut la bord”. O corecție cu greutatea exactă și locul de debarcare exact se transmite înainte de data de 15 a lunii următoare debarcării.”

                        (d)

                        La articolul 146j, alineatul (1) se înlocuiește cu următorul text:

                           „(1)   Modificările aduse formatelor XML și documentelor de punere în aplicare care trebuie utilizate pentru toate schimburile de date electronice între statele membre și între statele membre, Comisie și organismul desemnat de aceasta, inclusiv modificările care rezultă din articolele 146f, 146g, 146h și 146k, sunt decise de Comisie, de comun acord cu statele membre.”

                        (e)

                        Se adaugă articolul 146k, după cum urmează:

                           „Articolul 146k
                           Schimbul de date referitoare la inspecție și supraveghere

                              (1)   Formatul care trebuie utilizat pentru schimbul de date din rapoartele de inspecție și de supraveghere, menționat la articolele 71, 76 și 83 din regulamentul privind controlul, între statele membre, precum și între statele membre și Comisie sau organismul desemnat de aceasta, este definiția schemei XML pentru domeniul inspecție și supraveghere bazată pe standardul ONU/CEFACT P1000-8.

                              (2)   Începând de la o dată stabilită de comun acord cu statele membre în conformitate cu articolul 146j alineatul (2), sistemele statelor membre trebuie să fie capabile să trimită mesaje privind inspecția și supravegherea și să răspundă la solicitări de date privind inspecția și supravegherea în conformitate cu definiția schemei XML pentru domeniul inspecție și supraveghere bazată pe standardul ONU/CEFACT P1000-8.”

                        (f)

                        În anexa XII, sub textul «P1000-7: Domeniul «Poziția navei»», se introduce următorul rând:

                  «P1000-8: Domeniul «Inspecție și supraveghere»».

            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 343, 22.12.2009, p. 1.

            (2)  Regulamentul de punere în aplicare (UE) nr. 404/2011 al Comisiei din 8 aprilie 2011 de stabilire a normelor detaliate de aplicare a Regulamentului (CE) nr. 1224/2009 al Consiliului de stabilire a unui sistem comunitar de control pentru asigurarea respectării normelor politicii comune în domeniul pescuitului (JO L 112, 30.4.2011, p. 1).

            (3)  Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activitățile de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare, de modificare a Regulamentelor (CEE) nr. 2847/93 și (CE) nr. 1627/94 și de abrogare a Regulamentului (CE) nr. 3317/94 (JO L 286, 29.10.2008, p. 33).

            (4)  Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (JO L 347, 28.12.2017, p. 81).


title: Regulamentul de punere în aplicare (UE) 2020/29 al Comisiei din 14 ianuarie 2020 privind neaprobarea taninurilor din coarde de Vitis vinifera ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (Text cu relevanță pentru SEE)

text:
                  15.1.2020

                  RO

                  Jurnalul Oficial al Uniunii Europene

                  L 9/1

         REGULAMENTUL DE PUNERE ÎN APLICARE (UE) 2020/29 AL COMISIEI
         din 14 ianuarie 2020
         privind neaprobarea taninurilor din coarde de Vitis vinifera ca substanță de bază în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 23 alineatul (5) coroborat cu articolul 13 alineatul (2),
         întrucât:

                     (1)

                     La 30 iunie 2017, Comisia a primit, din partea Biomolécules et Biotechnologies Végétales (BBV) EA2106 și din partea Institut Technique de l’Agriculture Biologique (ITAB), o cerere privind aprobarea taninurilor din coarde de Vitis vinifera ca substanță de bază. Cererea respectivă era însoțită de informațiile obligatorii în temeiul articolului 23 alineatul (3) al doilea paragraf din Regulamentul (CE) nr. 1107/2009.

                     (2)

                     Comisia a solicitat asistență științifică din partea Autorității Europene pentru Siguranța Alimentară (denumită în continuare „autoritatea”). La 2 mai 2018, autoritatea a prezentat Comisiei un raport tehnic privind taninurile din coarde de Vitis vinifera (2). La 24 iunie 2019, Comisia a prezentat Comitetului permanent pentru plante, animale, produse alimentare și hrană pentru animale raportul de examinare (3) și proiectul prezentului regulament privind neaprobarea taninurilor din coarde de Vitis vinifera, pe care le-a finalizat apoi în vederea reuniunii comitetului respectiv din 22 octombrie 2019.

                     (3)

                     Documentația furnizată de solicitanți nu arată că taninurile din coarde de Vitis vinifera îndeplinesc criteriile unui produs alimentar, astfel cum este definit la articolul 2 din Regulamentul (CE) nr. 178/2002 al Parlamentului European și al Consiliului (4).

                     (4)

                     În raportul tehnic al autorității au fost identificate motive de îngrijorare specifice în ceea ce privește taninurile din coarde de Vitis vinifera. Nu a fost disponibilă nicio evaluare toxicologică a utilizării taninurilor din coarde de Vitis vinifera ca produse de protecție a plantelor, în special în ceea ce privește protecția copiilor. Aceasta se aplică în cazul estimării riscului de expunere nealimentară, în special pentru trecători și rezidenți. Mai mult, nu au existat suficiente informații pentru efectuarea unei evaluări a riscului ecologic al acestei substanțe.

                     (5)

                     Nu a fost disponibilă nicio evaluare relevantă realizată în conformitate cu alte acte legislative ale Uniunii, astfel cum se menționează la articolul 23 alineatul (2) din Regulamentul (CE) nr. 1107/2009.

                     (6)

                     Comisia a invitat solicitanții să își prezinte observațiile referitoare la raportul tehnic al autorității, precum și la proiectul de raport de examinare al Comisiei. Solicitanții nu au prezentat observații.

                     (7)

                     În consecință, astfel cum se menționează în raportul de examinare al Comisiei, nu s-a stabilit că sunt îndeplinite cerințele prevăzute la articolul 23 din Regulamentul (CE) nr. 1107/2009. Prin urmare, este adecvat să nu se aprobe taninurile din coarde de Vitis vinifera ca substanță de bază.

                     (8)

                     Prezentul regulament nu împiedică prezentarea unei noi cereri de aprobare a taninurilor din coarde de Vitis vinifera ca substanță de bază în conformitate cu articolul 23 alineatul (3) din Regulamentul (CE) nr. 1107/2009.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Taninurile din coarde de Vitis vinifera nu sunt aprobate ca substanță de bază.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  EFSA (Autoritatea Europeană pentru Siguranța Alimentară), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent (Raport tehnic referitor la rezultatul consultării cu statele membre și cu EFSA în legătură cu cererea de aprobare a taninurilor din coarde de Vitis vinifera ca substanță de bază pentru utilizarea în cadrul produselor de protecție a plantelor ca agent de protecție și repelent). EFSA supporting publication (Materiale conexe ale EFSA) 2018:EN-1414. 46 pp. doi:
         10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

            (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).


title: Regulamentul de Punere în Aplicare (UE) 2020/37 al Comisiei din 16 ianuarie 2020 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
                  17.1.2020

                  RO

                  Jurnalul Oficial al Uniunii Europene

                  L 13/13

         REGULAMENTUL DE PUNERE ÎN APLICARE (UE) 2020/37 AL COMISIEI
         din 16 ianuarie 2020
         de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
         întrucât:

                     (1)

                     Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și a resurselor economice care se aflau în afara Irakului la data de 22 mai 2003.

                     (2)

                     La 2 ianuarie 2020, Comitetul pentru sancțiuni al Consiliului de Securitate al Organizației Națiunilor Unite a hotărât să elimine cincisprezece mențiuni de pe lista persoanelor sau a entităților cărora ar trebui să li se aplice înghețarea fondurilor și a resurselor economice.

                     (3)

                     Prin urmare, anexa III la Regulamentul (CE) nr. 1210/2003 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (CE) nr. 1210/2003 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 169, 8.7.2003, p. 6.

            ANEXĂ
            În anexa III la Regulamentul (CE) nr. 1210/2003, se elimină următoarele mențiuni:

                           „21.

                           BAGHDAD MUNICIPALITY. Adresă: Khulafa Street, Khulafa Square, Baghdad, Iraq.”

                           „24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Adresă: P.O. Box 274, Ashar, Basrah, Iraq.”

                           „31.

                           DIRECTORATE GENERAL OF MINOR PROJECTS AND RURAL ELECTRIFICATION. Adresă: P.O. Box 788, Al-Karradah Al-Sharkiya, Arasat Al-Hindiya no. 81, Building No. 137/327, Baghdad, Iraq.”

                           „32.

                           DIRECTORATE OF TRAINING CENTRE FOR IRON AND STEEL. Adresă: P.O. Box 421, Basrah Khor Al-Zubair, Basrah, Iraq.”

                           „77.

                           MECHANICAL TRAINING CENTRE/NASSIRIYA. Adresă: P.O. Box 65, Nassiriyah, Nassiriyah, Iraq.”

                           „144.

                           STATE ENTERPRISE FOR MECHANICAL INDUSTRIES. Adrese: (a) P.O. Box 5763, Iskandariya, Iraq; (b) P.O. Box 367, Iskandariyah-Babylon Governate, Iraq.”

                           „146.

                           STATE ENTERPRISE FOR PHOSPHATES. Adrese: (a) P.O. Box 5954, East Gate, Sadoon St., Baghdad, Iraq; (b) P.O. Box 5954, South Gate, Al-Kaim, Anbar, Baghdad, Iraq.”

                           „156.

                           STATE ESTABLISHMENT FOR AGRICULTURAL MARKETING. Adresă: Eastern Karrda, Baghdad, Iraq.”

                           „172.

                           STATE ORGANISATION FOR AGRICULTURAL MARKETING. Adresă: Karkh, Nisoor Square, Baghdad, Iraq.”

                           „173.

                           STATE ORGANISATION FOR AGRICULTURAL MECHANIZATION AND AGRICULTURAL SUPPLIES [alias: (a) STATE ORGANISATION FOR AGRICULTURAL MECHANIZATION; (b) STATE ESTABLISHMENT FOR AGRICULTURAL MECHANIZATION; (c) CENTRE FOR AGRICULTURAL MECHANIZATION; (d) STATE ESTABLISHMENT FOR AGRICULTURAL SUPPLIES]. Adrese: (a) P.O. Box 26028, Waziriya, opp Al Bakr University, Baghdad, Iraq; (b) P.O. Box 96101, Abu Nuvas St., Baghdad, Iraq; (c) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; (d) P.O. Box 1045, Waziriyah, Baghdad, Iraq.”

                           „178.

                           STATE ORGANISATION FOR ELECTRICITY [alias: (a) STATE ORGANISATION OF ELECTRICITY, SOUTHERN ELECTRICAL REGION; (b) STATE ORGANISATION OF ELECTRICITY/DEPARTMENT OF COMPUTING AND STATISTICS]. Adrese: (a) Off Jumhuriya St./Building 166, Nafoora Square, P.O. Box 5796, Baghdad, Iraq; (b) P.O. Box 230, Basrah, Iraq; (c) P.O. Box 14171 Jumhuriya St., Maidan Building no. 9, Baghdad, Iraq.”

                           „181.

                           STATE ORGANISATION FOR FOOD INDUSTRIES. Adresă: P.O. Box 2301, Alwiya, Camp Sarah Khatoon, Baghdad, Iraq.”

                           „190.

                           STATE ORGANISATION OF HOUSING. Adresă: P.O. Box 5824, Jumhuriya Street, Baghdad, Iraq.”

                           „199.

                           STEEL AND TIMBER STATE ENTERPRISE (alias STATE TRADING ENTERPRISE FOR STEEL AND TIMBER). Adresă: Arasat Al Hindya St., Salman Daoud Al Haydar Building, P.O. Box 602, Baghdad, Iraq.”

                           „202.

                           VOCATIONAL TRAINING CENTRE FOR ENGINEERING AND METALLIC INDUSTRIES (alias VOCATIONAL TRAINING CENTRE FOR ENGINEERING). Adresă: Iskandariya-Babil, Iraq.”


title: Regulamentul de punere în aplicare (UE) 2020/38 al Comisiei din 16 ianuarie 2020 de stabilire a cerințelor operaționale tehnice pentru înregistrarea, formatarea și transmiterea de informații în temeiul Regulamentului (UE) 2017/2403 al Parlamentului European și al Consiliului privind gestionarea sustenabilă a flotelor de pescuit externe

text:
                  17.1.2020

                  RO

                  Jurnalul Oficial al Uniunii Europene

                  L 13/15

         REGULAMENTUL DE PUNERE ÎN APLICARE (UE) 2020/38 AL COMISIEI
         din 16 ianuarie 2020
         de stabilire a cerințelor operaționale tehnice pentru înregistrarea, formatarea și transmiterea de informații în temeiul Regulamentului (UE) 2017/2403 al Parlamentului European și al Consiliului privind gestionarea sustenabilă a flotelor de pescuit externe
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/2403 al Parlamentului European și al Consiliului din 12 decembrie 2017 privind gestionarea sustenabilă a flotelor de pescuit externe și de abrogare a Regulamentului (CE) nr. 1006/2008 al Consiliului (1) (denumit în continuare „Regulamentul SMEFF”), în special articolul 40 alineatul (2),
         întrucât:

                     (1)

                     Regulamentul SMEFF prevede adoptarea unor acte de punere în aplicare pentru stabilirea unor cerințe operaționale tehnice în ceea ce privește înregistrarea, formatarea și transmiterea informațiilor menționate la titlurile II, III și IV din regulamentul respectiv.

                     (2)

                     Articolul 40 din Regulamentul SMEFF prevede că schimbul de informații menționat la titlurile II, III și IV din regulamentul respectiv trebuie să se efectueze în format electronic. Este adecvat să se stabilească cerințele pentru completarea și transmiterea electronică a acestor date și să se precizeze formatul acestora, precum și să se stabilească procedura de modificare a formatului.

                     (3)

                     Regulamentul de punere în aplicare (UE) 2017/218 al Comisiei (2) impune statelor membre să prezinte Comisiei informații privind proprietatea, caracteristicile navei și ale uneltelor și activitatea navelor de pescuit ale Uniunii aflate sub pavilionul lor. Informațiile disponibile în această bază de date ar trebui să fie utilizate în cadrul schimburilor de informații privind autorizațiile de pescuit, astfel cum se prevede în Regulamentul SMEFF.

                     (4)

                     Informațiile cuprinse în baza de date a autorizațiilor de pescuit a Uniunii, instituită în conformitate cu articolul 39 din Regulamentul SMEFF, pot conține date cu caracter personal, inclusiv elemente de identificare ale navelor și nume și date de contact ale armatorilor. Prelucrarea acestor date cu caracter personal este necesară pentru gestionarea eficace a datelor și schimbului de informații, astfel cum se prevede în Regulamentul SMEFF. Este necesar să se asigure în permanență și la toate nivelurile respectarea obligațiilor privind protecția datelor cu caracter personal prevăzute în Regulamentele (UE) 2018/1725 (3) și (UE) 2016/679 (4) ale Parlamentului European și ale Consiliului. Pentru a se asigura gestionarea sustenabilă a flotei de pescuit externe și a pescuitului în apele UE de către nave care arborează pavilionul unei țări terțe, este necesar ca datele să fie stocate pentru o perioadă de 10 ani. În anumite cazuri, datele ar trebui stocate pentru o perioadă de peste 10 ani.

                     (5)

                     Statelor membre ar trebui să li se acorde suficient timp pentru a-și adapta sistemele naționale la noile cerințe în materie de date, prevăzute în prezentul regulament.

                     (6)

                     Măsurile prevăzute de prezentul regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:
         Capitolul I

            DISPOZIȚII GENERALE

            Articolul 1
            Obiect
            Prezentul regulament stabilește cerințe operaționale tehnice pentru înregistrarea, formatarea și transmiterea informațiilor, în conformitate cu dispozițiile de la articolul 40 alineatul (2) din Regulamentul SMEFF.

            Articolul 2
            Definiții

               (1)   În sensul prezentului regulament, se aplică definițiile stabilite la articolul 3 din Regulamentul SMEFF.

               (2)   În sensul prezentului regulament se aplică, de asemenea, următoarele definiții:

                           (a)

                           „baza de date a flotei de pescuit a Uniunii” înseamnă registrul, ținut de Comisie, care conține informații referitoare la toate navele de pescuit ale Uniunii în conformitate cu Regulamentul de punere în aplicare (UE) 2017/218, completat cu detalii suplimentare despre nave, necesare în cererile de autorizații de pescuit în temeiul Regulamentului SMEFF.

                           (b)

                           „baza de date a autorizațiilor de pescuit a Uniunii” înseamnă baza de date creată în conformitate cu articolul 39 din Regulamentul SMEFF pentru a asigura schimbul de informații menționat la titlurile II și III din regulamentul respectiv.

         Capitolul II

            INFORMAȚII DIN BAZA DE DATE A AUTORIZAȚIILOR DE PESCUIT A UNIUNII

            Articolul 3
            Cereri de autorizare

               (1)   Atunci când depun cereri de autorizații de pescuit în conformitate cu articolul 39 alineatul (3) din Regulamentul SMEFF, statele membre și țările terțe trebuie să prezinte o singură cerere per navă, per acord, per categorie de pescuit și per perioadă.

               (2)   Informațiile referitoare la nave disponibile în baza de date a flotei de pescuit a Uniunii sunt utilizate de baza de date a autorizațiilor de pescuit a Uniunii pentru a asigura schimbul de date privind autorizațiile de pescuit, astfel cum se prevede în Regulamentul SMEFF.

            Articolul 4
            Formatul informațiilor care fac obiectul schimburilor

               (1)   Formatul informațiilor care fac obiectul schimburilor dintre statele membre, țările terțe și Comisie în conformitate cu articolele 11, 18, 22 și 25 din Regulamentul SMEFF este definiția schemei XML a domeniului Fishing License Authorization & Permit (FLAP) bazată pe standardul P1000-9 al protocolului universal al Organizației Națiunilor Unite pentru schimbul de date privind pescuitul (UN/FLUX).

               (2)   Câmpurile de date, componentele de bază și mesajele XML (Extensible Markup Language) corect formatate trebuie să respecte definiția schemei XML (XSD) pe baza bibliotecilor de standardizare ale UN/FLUX.

               (3)   Se utilizează XSD și codurile care figurează pe pagina registrului datelor de referință de pe site-ul web al Comisiei Europene dedicat pescuitului.

               (4)   Statele membre utilizează documentul de punere în aplicare FLAP disponibil pe site-ul web al Comisiei Europene dedicat pescuitului pentru a se asigura că sunt comunicate mesajele corecte și că sunt urmate procedurile corespunzătoare în ceea ce privește baza de date a autorizațiilor de pescuit a Uniunii.

            Articolul 5
            Transmiterea mesajelor

               (1)   Transmiterea mesajelor trebuie să fie complet automatizată și imediată, utilizându-se stratul de transport pentru schimburile de date privind pescuitul pus la dispoziție de Comisie.

               (2)   Expeditorul răspunde de comunicarea mesajelor în conformitate cu regulile convenite de validare și verificare stabilite în documentul de punere în aplicare FLAP.

               (3)   Destinatarul mesajului informează expeditorul cu privire la primirea, validarea și verificarea rezultatelor mesajului prin transmiterea unui mesaj de răspuns.

            Articolul 6
            Modificări aduse formatelor XML și documentelor de punere în aplicare

               (1)   Serviciile Comisiei, în colaborare cu statele membre, decid asupra modificărilor formatului XML al domeniului FLAP UN/FLUX și ale documentului de punere în aplicare FLAP.

               (2)   Modificările menționate la alineatul (1) nu intră în vigoare mai devreme de 6 luni, nici mai târziu de 18 luni de la data deciziei. Data este stabilită de serviciile Comisiei, în acord cu statele membre.

            Articolul 7
            Date cu caracter personal
            Datele cu caracter personal conținute în baza de date a autorizațiilor de pescuit a Uniunii nu sunt stocate pe o perioadă mai lungă de 10 ani, cu excepția cazului în care datele cu caracter personal sunt necesare pentru a permite monitorizarea subsecventă a unei încălcări, a unei inspecții sau a unor proceduri judiciare sau administrative. În astfel de cazuri, datele cu caracter personal pot fi stocate timp de 20 ani. Dacă datele cu caracter personal sunt păstrate pentru o perioadă mai lungă de timp, acestea sunt anonimizate.

         Capitolul III

            DISPOZIȚII FINALE

            Articolul 8
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 decembrie 2020.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 16 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 347, 28.12.2017, p. 81.

            (2)  Regulamentul de punere în aplicare (UE) 2017/218 al Comisiei din 6 februarie 2017 privind registrul flotei de pescuit a Uniunii (JO L 34, 9.2.2017, p. 9).

            (3)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).

            (4)  Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).